חגיגה של כדורגל ישראלי במיטבו. רז זהבי באולפן יחד עם מיטב שדרי התכנית יעבירו לכם 3 שעות מלאות בשערים, דיווחים וחדשות היישר מהמגרשים. והשבוע, אשקלון תחגוג עלייה? ומי מקבוצות ליגה א' תעלה לגמר המחוז?
משחקי הפלייאוף בליגה א' ייצאו היום (ו') לדרך בשעה 15:00 ויעמדו במרכזה של "שישי ושערים", תכנית הרדיו של ערוץ הספורט.
במחוז הדרומי תארח נס ציונה את הפועל אזור. נס ציונה נחשבה לאורך העונה ללהיט חם בליגה א' דרום ואת העונה סיימה הקבוצה כסגנית המוליכה ואף הרשימה במשחקי הגביע. המאמן, אוהד בוזגלו, וחניכיו פייבוריטים מול הפועל אזור שהסתננה לפלייאוף במחזור האחרון. המשחק המרכזי ייערך בשכונת התקווה שם תפגוש מכבי 'קביליו' יפו את מועדון ספורט כפר קאסם. יפו רשמה ריצה מטורפת של 13 משחקים ללא הפסד שהובילו את הקבוצה מהתחתית למקום השלישי. מנגד כפר קאסם לאחר סיבוב ראשון מדהים עם 32 נקודות ויתרון של 12 נקודות במהלך הסיבוב הראשון על העולה מכבי שעריים קרסה לחלוטין בסיבוב השני, השיגה 17 נקודות בלבד והתדרדרה למקום הרביעי בטבלה.
במחוז הצפוני, תארח הפועל חדרה/גבעת אולגה הנחשבת להפתעת העונה את קרית אתא. עבור הפועל חדרה מדובר בהעפלה ראשונה למשחקי הפלייאוף ועוד מהמקום השני בטבלה שמקנה לה את יתרון הביתיות. קרית אתא רשמה סיבוב שני מוצלח ולאחר שהייתה קבוצת תחתית לאורך רוב העונה הצליחה בסופו של דבר להגיע עד למקום החמישי בטבלה. עירוני טבריה היא הקבוצה היחידה מליגה א' שהעפילה לפני שנתיים לליגה הלאומית דרך משחקי הפלייאוף תארח בביתה את הפועל הרצליה. מדובר בשתי קבוצות חזקות מאוד שאכזבו לאורך העונה ובכל זאת מאמינות בכוחן לעלות לליגה הלאומית דרך משחקי הפלייאוף.
גולת הכותרת של התוכנית שייכת למשחק בליגה הלאומית בין מכבי הרצליה להפועל אשקלון. תוצאת תיקו תספיק לאשקלון בכדי לעלות לליגת העל ולרשום עלייה שנייה ברציפות.
בנוסף, תלווה התוכנית גם את משחקי גמר הפלייאוף העליון בליגה ב'. המנצחת בכל משחק תפגוש את הקבוצה שדורגה במקום ה-14 בליגה א'. בצפון תשחק הפועל אום אל פאחם מול הפועל בועיינה ובדרום תפגוש מ.ס טירה את מ.ס באר שבע.
כל הקולות, כל השערים, כל האירועים וכל החדשות בשלוש שעות קסומות וחמות במיוחד של כדורגל ישראלי במיטבו. רז זהבי מחכה לכם באולפן.
המנצחת עולה לאירופה, למפעל בשם Regions' Cup, גביע של UEFA לקבוצות חובבים.